ডিজিটাল ইন্ডিয়ার প্রবর্তক নরেন্দ্র মোদীর নতুন চমক। মঞ্চে তিনি উপস্থিত নেই, তবু তাঁর ভাষণ শুনছেন উপস্থিত জনতা। উত্তর প্রদেশের বাহরিচে মোদীর কপ্টার আজ কুয়াশার কারণে অবতরণ করতে পারেনি। মোদী লক্ষ্ণৌ থেকে ফোনেই বাহরিচে আয়োজিত বিজেপির পরিবর্তন যাত্রার অন্তর্গত অনুষ্ঠানে ভাষণ দেন। এবং প্রত্যাশিতভাবেই নোটবাতিল প্রসঙ্গে বিরোধীদের একহাত নেন। 
নোটবাতিল ইস্যুতে বিরোধীদের হইহট্টগোলে বার বার ব্যাহত হচ্ছে সংসদের শীতকালীন অধিবেশনের সভা। সেই প্রসঙ্গ টেনে এনে মোদী বলেন, ‘বিগত ২০ দিন ধরে সংসদকে অচল করে রাখা হয়েছে। আমরা নোটবাতিল প্রসঙ্গে আলোচনায় প্রস্তুত। কিন্তু ভোটে যেসব রাজনৈতিক দলকে জনতা প্রত্যাখ্যান করেছেন, তাঁরাই আমাদের এখন নিজেদের বক্তব্য পেশ করতে দিচ্ছেন না।’ 
সংসদের উভয় কক্ষে চলতে থাকা বিরোধীদের হইহট্টগোল প্রসঙ্গে মোদী চাঁছাছোলা ভাষায় বক্তব্য রাখেন। বিরোধী দলগুলির কথা উল্লেখ করে তিনি বলেন, ‘তাঁরা সংসদের ওয়েলে নেমে আসেন,... স্পিকারকে লক্ষ্য করে কাগজ ছোড়েন। সরকারকে নিজেদের বক্তব্য তুলে ধরতে দিচ্ছেন না তাঁরা।’ 
নোটবাতিল প্রসঙ্গে মোদীর বক্তব্য, ‘কালো টাকার ভাণ্ডারীদের শায়েস্তা করতে সরকার কোমর বেঁধে নেমেছে। গরিবদের উন্নয়নে সরকার বদ্ধপরিকর। সাধারণ মানুষও দেশকে উন্নয়নের পথে এগিয়ে যাওয়ার লক্ষ্যে যথেষ্ট যন্ত্রণা ভোগ করছেন।’ উত্তর প্রদেশের আসন্ন বিধানসভা নির্বাচন প্রসঙ্গ টেনে এনে মোদী বলেন, কালো টাকার বিরুদ্ধে সরকারের লড়াই বিষয়ে সমাজবাদী পার্টি আর বহুজন সমাজ পার্টির ‘বিরোধিতার সুর মিলে গিয়েছে।’ 
ক্যাশলেস ইকোনমির পক্ষে মানুষকে প্রণোদিত করার লক্ষ্যে তিনি বলেন, ‘আজ আমি মোবাইলের মাধ্যমেই আপনাদের কাছে পৌঁছেছি। আপনাদের কাছে থাকা মোবাইলকেও আপনারা চলমান ব্যাঙ্কে রূপান্তরিত করতে পারেন। কিন্তু সেই কৌশল আপনাদের শিখতে হবে।’
উত্তর প্রদেশের আসন্ন নির্বাচনের কথা মাথায় রেখে পরিবর্তন যাত্রার আয়োজন করেছে। সেই অনুষ্ঠানে মোদী প্রত্যাশিতভাবেই উত্তর প্রদেশের রাজনৈতিক প্রসঙ্গ টেনে এনে বিজেপি-বিরোধী আক্রমণ করেছেন। কিন্তু, ওয়াকিবহাল মহলের বক্তব্য, কেবল সমাজবাদী পার্টি কিংবা বহুজন সমাজ পার্টির মধ্যে তাঁর আক্রমণের লক্ষ্য সীমাবদ্ধ থাকেনি। দেশে নোটবাতিল সিদ্ধান্তের যাঁরা সবচেয়ে জোরালো গলায় বিরোধিতা করেছেন, তাঁদের মধ্যে অন্যতম হলেন তৃণমূল নেত্রী মমতা বন্দ্যোপাধ্যায়। যাঁরা সংসদের অধিবেশন অচল করে রেখেছেন বলে অভিযোগ করছেন মোদী, তাঁদের মধ্যে রয়েছেন তৃণমূল সাংসদরাও। কাজেই মোদী যে পরোক্ষে তৃণমূল নেত্রীকেও আক্রমণে ধ্বস্ত করলেন, তা আর বলার অপেক্ষা রাখে না।